32003R0047
L 007/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 47/2003 НА КОМИСИЯТА
от 10 януари 2003 година
за изменение на приложение I към Регламент (ЕО) № 2200/96 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 545/2002 (2), и по-специално член 2, параграф 3 от него,
като има предвид, че
(1)
Приложение I към Регламент (ЕО) № 2200/96 предлага списък с продуктите, които трябва да се доставят за пряка консумация на потребителя и да отговарят на определени стандарти.
(2)
Опаковките, предназначени за потребителя, съдържащи различни видове плодове и зеленчуци, придобиват популярност на пазара и позволяват да се отговори на търсенето на някои потребители.
(3)
Търговската лоялност предполага, че пресните плодове и зеленчуци, продавани в една и съща опаковка, трябва да бъдат еднородни по отношение на качеството. Това налага да се разшири списъкът с продукти, за които се определят стандарти за търговия, за да се включат и други продукти, когато те са представени в опаковки за продажба, смесени с продукти, фигуриращи вече в същия списък.
(4)
Приложение I към Регламент (ЕО) № 2200/96 следва съответно да се измени.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
В приложение I към Регламент (ЕО) № 2200/96 се добавя следното:
„Други продукти, посочени в член 1, когато са представени в опаковка за продажба с нетно тегло, по-малко от три килограма, смесени с най-малко един от продуктите, посочени в настоящото приложение.“
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 януари 2003 година.